钦定古今图书集成/理学汇编/学行典/第250卷 > 许有钦〈孙来音 来章〉
## 钦定古今图书集成/理学汇编/学行典/第250卷 > 许有钦〈孙来音 来章〉

按《南靖县志》：“许有钦，字克崇，孝廉鲲曾孙。少失怙，事
母陈以孝闻。馆谷所入颇丰，而不私一钱，弟妹婚嫁
皆身任之。居恒济人之危，周人之急，虽倾囊无所吝
惜，人咸称为长者。孙来音登进士第，来章为名诸生。
来音字廷闻，倜傥好义，时当军兴，对兵征粮，族党例
应输金千数，县吏追呼棰楚，人不堪命，来音恻然为”
赔偿，困赖以甦。兵燹后，里中棺骸暴露者累累，来音
为买地瘗埋，盖不啻数百冢焉。谒选深泽令，多善政。
以循良考最，擢内史。泽人思其遗爱，立祠以祀。来章
字廷简。平居耽志诗书，耻事生业，四壁萧然，安之若
素。人或劝以当为子孙衣食计者，答曰：“人贻子孙以
田，吾贻子孙以书，吾所以为子孙衣”食计者在此。抚
堂弟遗孤，无异己子。乡党贫乏者，多所周恤。有曲直
之争者，必为反复开谕。后乡人某某将成雀角，旋悔
曰：“何为必劳某人唇舌？”事遂止。卒之日，邻里多流涕
者。